**Møtereferat**

**Dato:** 11. november 2019

**Tilstede:** Akershus IK, Brettforbundet, Buskerud IK, Hedmark IK, Amerikanske idretters forbund, Badmintonfornbundet, Bandyforbundet, Basketballforbundet, Bedriftsidrettsforbundet, Biljardforbundet, Bokseforbundet, Bowlingforbundet, Bryteforbundet, Bueskytterforbundet, Cykleforbundet, Dykkeforbundet, Fekteforbundet, Golfforbundet, Hundekjørerforbundet, Ishockeyforbundet, Judoforbundet, Luftsportforbundet, Motorsportforbundet, NIF, Padleforbundet, Rytterforbundet, Seilforbundet, Skiforbundet, Skiskytterforbundet, Skøyteforbundet, Squashforbundet, Studentidrettsforbundet, Svømmeforbundet, Vannski- og Wakeboardforbundet, Oslo IK, SFF, Viken IK, Østfold IK

**Referent:** Torstein Busland/NIF

**Høringsmøte med SF og IK om idrettsmeldingen**

1) 6 idrettskretser, 29 særforbund, SFF og NIF var tilstede på møtet.

2) Karen Kvalevåg presenterte videre prosess og hovedpunktene (fokusområder og mål) i NIFs utkast til innspill til idrettsmeldingen. I tillegg ble det spesifikt bedt om tilbakemelding fra gruppene på:

* Hvorvidt en skal arbeide for å få midler til utvikling av voksenidrett fra spillemidlene eller over statsbudsjettet?
* Hvilke tiltak en skal arbeide for å få tilskudd til via statsbudsjettet?

Idrettsstyret skal vedta NIFs innspill på styremøte 3. januar 2020. Særforbund og idrettskretser kan sende egne innspill til KUD. Frist for dette er 31. desember.

3) Innspill:

**Generelt**

* Meldingen bør tydeliggjøre begrepene organisert og egenorganisert idrett. Hva mener staten med dette? – ofte de samme utøverne
* Be staten klargjøre hvilken effekt de mener organisert idrett skal ha i samfunnet. Staten må være tydeligere på hva de forventer av idretten
* Idretten må selv fortelle hva vi skal være og hvorfor det er viktig at vi får de rammebetingelsene vi trenger
* Vi trenger ikke mene noe om hva som skal finansieres over statsbudsjettet – la det være opp til staten
* Viktig å ta opp kommersialiseringen av idrett og forholdet til de rundt oss
* Ønsker to nye mål:
	+ Hvordan sikre en langsiktig, helhetlig og forutsigbar finansiering av den medlemsbaserte frivillige idretten i Norge.
	+ Hvordan dekke anleggsbehovet, både nybygging, bruk og drift.
* Flere breddeanlegg og nytt toppidrettssenter bør prioriteres
* Statens inngripen i idrett – eksempel er Motorsportsforskriften
* 93 % er innom idretten, mye lavere andel blant potensielle parautøvere.

**Flere og bedre anlegg**

* Anlegg bør være et av fokusområdene
* Viktig å løfte hodet og se fremover – hva er anleggsbehovet om 10 år?
* Hvordan skal fremtidens anleggsbehov finansieres? – ikke bare fokus på etterslep
* Kommunene bør ta ansvaret for kommunale anlegg, fylkene/regionene for regionsanleggene og staten for nasjonalanleggene.
* Statens ansvar for bygging av anlegg må tydeliggjøres
* Savner fokus på multisportanlegg
* Viktig med fokus på nye anlegg, men også på drift og vedlikehold av eksisterende
* Viktig med fokus også på de anlegg som ikke bygges blant annet pga stort etterslep
* Viktig at idretten sikres tilgang til anleggene uten for store kostnader, noen har gratis tilgang andre betaler full pris – konkurrerer noen steder med annen kommersiell bruk. Trenger en nasjonalføring her
* Heller midler til flere anlegg enn til å fjerne etterslepet

**Enklere idrettslag**

* For vanskelig å være idrettslag – opplevelse av at det blir vanskeligere og ikke enklere
* Må tydeliggjøre hva vi kan gjøre internt i idretten og hva vi trenger statens hjelp til
* Mye er opp til oss selv her, men trenger noe statlig hjelp
* Idrettslagene trenger bedre løsninger og mindre byråkrati – digitalisering viktig. Må lykkes med det
* Staten må mene noe om digitalisering innen frivilligheten
* Vi må få fram betydningen av frivilligheten for idretten og samfunnet, og verdsette denne internt
* Vi må bli bedre til å synliggjøre alt det positive som følger av idrett
* Staten må verdsette frivilligheten
* Folk må ha råd til å være med i idretten

**Livslang idrett**

* Viktig å presisere at det vi ønsker til voksenidretten er midler til å utvikle denne – ikke til å «betale for» aktiviteten
* Viktig å fram verdien av voksenidretten – belyse den helsemessige effekten og hva dette sparer kommunene for
* Voksenidrett viktig for fysisk og psykisk miljø – fellesskapet – det er det som skiller oss fra treningssentrene
* Hovedfokus må være på barn og unge
* Barn og ungdom må prioriteres foran voksenidretten
* Utviklingen av voksenidretten henger sammen med anleggssituasjonen
* Må ha midler for å kunne gi tilskudd til klubber som driver med tilrettelegging for voksenidrett

**Bedre toppidrett**

* Campus Sognsvann er viktig
* Nytt toppidrettssenter må finansieres over statsbudsjettet, ikke via spillemidler
* Midler til livsopphold for unge toppidrettsutøvere er viktig – ofte lettere når de når toppen

**Idrettens samfunnsrolle**

* Idrettsmeldingen bør dokumentere idrettens samfunnsregnskap
* Idrettens samfunnsrolle – løftes frem, men er et tveegget sverd. Hva er idrettslagenes rolle? Primæroppgaven er å drive med idrett for flest mulig
* Idrett betyr mye for mange – mangfold er viktig
* Hvor mye skal vi være? Vi må bli tydeligere på hva vi vil
* Usikker på om idretten skal ta flere samfunnsoppdrag utover kjernevirksomheten og de effektene den gir
* Idrettslagenes rolle er å tilby idrett

**Rammebetingelser**

* Be staten redegjøre for hvordan idretten skal finansieres på lang sikt
* Mva-komp viktig for idrettslegene
* Å hindre at økonomi blir en barriere mot deltakelse er viktig
* Bekymret for fremtidig finansiering – hva skjer med overskuddet til Norsk Tipping fremover?